नए साल से हर वार्ड में डोर टू डोर सफाई
भास्कर संवाददाता | अंबिकापुर
शहर में वेस्ट मैनजमेंट में कचरे से आमदनी शुरू होने के बाद शहर के सभी वार्डों में इस अभियान को विस्तार दिया जाएगा। अधिकारियों के अनुसार इस पर तैयारी चल रही है। दस ई रिक्शे और मिलने हैं। रिक्शे आते ही सभी वार्डों में अभियान शुरू हो जाएगा। वर्तमान में 16 वार्डों में डोर टू डोर सफाई व्यवस्था की गई है। इनमें दस वार्ड ऐसे हैं जहां शत प्रतिशत इलाके को कवर कर लिया गया है। शेष छह वार्डों में दो-चार दिन में इसी तरह से सफाई व्यवस्था शुरू हो जाएगी। अभियान के तहत सोमवार को निगम को कचरे की बिक्री से दो लाख 11 हजार की आमदनी हुई है जबकि 82 टन कचरा बिक्री के लिए बचा हुआ है।
अधिकारियों के अनुसार शहरी क्षेत्रों में कचरे के निपटारे की बढ़ रही समस्या को देखते हुए यह अभियान जरूरी है। 48 वार्डों वाले शहर में डोर टू डोर सफाई के लिए 17 एसएलआरएम सेंटर बने हुए हैं जहां वार्डों से आने वाले कचरे को अलग किया जाता है। ये सेंटर इस हिसाब से बने हुए हैं जिससे एक सेंटर से तीन-तीन वार्ड को कवर किया जा सके। 16 वार्डों में वर्तमान में अभियान चल रहा है। बचे हुए वार्डों में नए साल में जनवरी तक कवर करने की तैयारी है। समूह की महिलाओं को प्रशिक्षण दिया जा चुका है। ई रिक्शे आने वाले हैं। सरकार से इसके लिए मंजूरी मिल गई है। दो रिक्शे से पांच वार्डों में यह अभियान शुरू हुआ था। 13 और रिक्शे अलग-अलग एजेंसियों से मिले हैं। दस और रिक्शे जल्द ही उपलब्ध हो जाएंगे। रिक्शे आते ही सभी वार्डों में अभियान शुरू हो जाएगा।
आमदनी शुरू होने के बाद बढ़ा उत्साह
अभियान के तहत शनिवार को कचरे की पहली खेप की बिक्री से दो लाख से अधिक की आमदनी से अभियान में लगे लोगों का उत्साह बढ़ा है। 82 टन कचरा अभी और बचा है जो कुछ दिन में बिक जाएगा। जनवरी से सभी वार्डों में अभियान शुरू करने की योजना है। डोर टू डोर कचरा संग्रहण हर दृष्टि से फायदेमंद है। सफाई पर होने वाले करोड़ों के खर्च से राहत तो मिलेगी ही। -डा. एल के सिंगरोल, आयुक्त
व्यावसायिक क्षेत्र में भी शुरू हुआ यूजर्स चार्ज
अभियान में शामिल अधिकारियों के अनुसार डोर टू डोर जहां सफाई अभियान चल रहा है वहां घरों से हर महीने 50 रूपए यूजर्स चार्ज लिया जाता है। आगे जहां जहां व्यवस्था होगी, वहां इसी तरह से यूजर्स चार्ज लिया जाएगा। व्यावसायिक क्षेत्र में भी यूजर्स चार्ज शुरू हो गया है। होटल, रेस्टोरेंट, शादी घर, मंगल भवन जैसे प्रतिष्ठानों से हर महीने पांच से सात सौ रूपए यूजर्स चार्ज लिया जा रहा है।
bho_Deva bho_Deva hin_Deva hin_Deva hin_Deva hin_Deva hin_Deva hin_Deva